CELEX: 32022D0442
Language: bg
Date: 2022-02-21 00:00:00
Title: Решение (ЕС) 2022/442 на Съвета от 21 февруари 2022 година за разрешаване на започването на преговори с Исландия, Кралство Норвегия, Конфедерация Швейцария и Княжество Лихтенщайн с оглед на сключването на споразумения между Европейския съюз и тези държави относно допълнителни правила във връзка с Инструмента за финансова подкрепа за управлението на границите и визовата политика като част от Фонда за интегрирано управление на границите

18.3.2022   
               
               
                  BG
               
               
                  Официален вестник на Европейския съюз
               
               
                  L 90/116
               
            
         РЕШЕНИЕ (ЕС) 2022/442 НА СЪВЕТА
         от 21 февруари 2022 година
         за разрешаване на започването на преговори с Исландия, Кралство Норвегия, Конфедерация Швейцария и Княжество Лихтенщайн с оглед на сключването на споразумения между Европейския съюз и тези държави относно допълнителни правила във връзка с Инструмента за финансова подкрепа за управлението на границите и визовата политика като част от Фонда за интегрирано управление на границите
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2 и член 79, параграф 2, буква г) във връзка с член 218, параграфи 3 и 4 от него,
         като взе предвид препоръката на Европейската комисия,
         като има предвид, че:
         
                     (1)
                  
                  
                     Регламент (ЕС) 2021/1148 на Европейския парламент и на Съвета (1), с който беше създаден Инструмента за финансова подкрепа за управлението на границите и визовата политика за периода 2021—2027 г., като част от Фонда за интегрирано управление на границите, беше приет на 7 юли 2021 г.
                  
               
                     (2)
                  
                  
                     Целта на Регламент (ЕС) 2021/1148 е да се осигури рамка, с която да се даде израз на солидарността чрез финансово подпомагане на държавите членки и на държавите, които прилагат разпоредбите на достиженията на правото от Шенген относно външните граници. Той представлява развитие на разпоредбите на достиженията на правото от Шенген, в което участват асоциираните държави.
                  
               
                     (3)
                  
                  
                     Регламент (ЕС) 2021/1148 доразвива достиженията на правото от Шенген и в съответствие с член 4 от протокол № 22 относно позицията на Дания, приложен към Договора за Европейския Съюз и към Договора за функционирането на Европейския съюз, Дания реши да приложи посочения Регламент в своето национално право. В съответствие с членове 1 и 2 от Протокол № 22 Дания не участва в приемането на настоящото решение и не е обвързана от него, нито от неговото прилагане.
                  
               
                     (4)
                  
                  
                     Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (2). Поради това Ирландия не участва в неговото приемане и не е обвързана от него, нито от неговото прилагане.
                  
               
                     (5)
                  
                  
                     Исландия, Кралство Норвегия, Конфедерация Швейцария и Княжество Лихтенщайн уведомиха съответно на 1 септември 2021 г., 17 декември 2021 г., 11 август 2021 г. и 18 август 2021 г. за решението си да приемат съдържанието на Инструмента за финансова подкрепа за управлението на границите и визовата политика, създаден с Регламент (ЕС) 2021/1148, и да го прилагат в своя вътрешен правен ред.
                  
               
                     (6)
                  
                  
                     Следователно с оглед на член 7, параграф 6 от Регламент 2021/1148 следва да започнат преговори с оглед сключването на международни споразумения с Исландия, Кралство Норвегия, Конфедерация Швейцария и Княжество Лихтенщайн за установяване на допълнителни правила във връзка с прилагането на Регламент (ЕС) 2021/1148 от всяка от тези държави,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   Комисията се упълномощава да започне преговори за споразумения с Исландия, Кралство Норвегия, Конфедерация Швейцария и Княжество Лихтенщайн за установяване на допълнителни правила във връзка с прилагането на Регламент (ЕС) 2021/1148 от тези държави.
            
            
               2.   Преговорите се водят въз основа на указанията за водене на преговори на Съвета, които се съдържат в допълнението към настоящото решение.
            
         
         
            Член 2
            Преговорите се водят в консултация със съветниците по правосъдие и вътрешни работи, представляващи подготвителният орган, който се определя за специален комитет по смисъла на член 218, параграф 4 от Договора за функционирането на Европейския съюз.
         
         
            Член 3
            Адресат на настоящото решение е Комисията.
         
         
            Съставено в Брюксел на 21 февруари 2022 година.
            
               
                  За Съвета
               
               
                  Председател
               
               J. DENORMANDIE
            
         
         
            (1)  Регламент (ЕС) 2021/1148 на Европейския парламент и на Съвета от 7 юли 2021 г. за създаване на Инструмент за финансова подкрепа за управлението на границите и визовата политика като част от Фонда за интегрирано управление на границите (ОВ L 251, 15.7.2021 г., стр. 48).
         
            (2)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).